Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 404/08/2207	Trnava, 17.6.2015
EEČ : 2-21-95-2015

U Z N E S E N I E

Trestná vec:	obvinený XXXXX 
Prečin:	Všeobecné ohrozenie podľa § 285 odsek 1, odsek 2, odsek 3 písmeno a Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
        ako konateľ spoločnosti Lademittelverwertung, GmbH, so sídlom na adrese v Rakúskej republike, Industriestrasse 9/1.10, Guntramsdorf, od presne nezisteného času do dňa 14. apríla 2008, v Slovenskej republike, v Zavare, v časti zvanej Prílohy, v objekte haly nachádzajúcej sa na parcele číslo 198/59, so súpisným číslom 469/1, patriacej spoločnosti XXXXX, spoločnosť s ručením obmedzeným, ktorú mala spoločnosť Lademittelverwertung, GmbH v nájme na účely „opravy kovových konštrukcií a s ňou súvisiacich výrobných a administratívnych zariadení“, nevykonal opatrenia na zabezpečenie predchádzania vzniku požiarov pri svojej podnikateľskej činnosti, pričom na účely opravy kontajnerov prevádzkoval lakovňu, ktorá nebola stavebne riešená v súlade s predpismi protipožiarnej bezpečnosti, nezabezpečil bezpečnú vzdialenosť pracoviska zvarovne od lakovne, a súčasne skladoval horľavé kvapaliny I. triedy, ako riedidlo s označením C 6001 a syntetické farby, používané na povrchovú úpravu kontajnerov tak, že takouto dlhodobou prevádzkou prišlo k nahromadeniu horľavín  v podlahe haly v lakovni a v miestach, kde bola vykonávaná úprava kontajnerov zvarovaním a brúsením, pri ktorej dochádzalo k otvorenému ohňu,

          čím porušil § 4 písmeno b) písmeno n) zákona číslo 314/2001 Zbierky zákonov Slovenskej republiky o ochrane pred požiarmi, v znení neskorších predpisov a účinnom ku dňu 14. apríla 2008,

          následkom čoho tohto dňa 14.  apríla 2008 medzi polnocou a 04.00 hodinou vznikol v objekte haly požiar, a to takým spôsobom, že pri obrusovaní zvaru XXXXX, iskra z karbobrúsky, ktorou obrusoval zvar na kontajneri, dopadla na podlahu pri lakovni, ktorá bola nasiaknutá horľavinami, následkom čoho vznikol plameň, ktorý sa ťahal v lakovni a následne sa požiar rozšíril, následkom čoho boli poškodené výrobné a skladové priestory haly a uskladnený materiál, a požiar bol uhasený až zásahom privolaných príslušníkov hasičského a záchranného zboru, 

          pričom uvedeným konaním bola vlastníkovi haly – poškodenej spoločnosti XXXXX, spoločnosť s ručením obmedzeným, so sídlom v Slovenskej republike, Bratislava, Opavská 18/A/6543, spôsobená škoda najmenej vo výške 110.183,18,-€ a spoločnosti Lademittelverwertung, GmbH, so sídlom na adrese v Rakúskej republike, Industriestrasse 9/1.10, Guntramsdorf, spôsobená škoda na zariadení najmenej vo výške 8.247,04,-€,

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:

 	Uznesením vyšetrovateľa Okresného riaditeľstva Policajného zboru, odbor kriminálnej polície  v Trnave, oddelenie všeobecnej kriminality spisová značka ČVS: ORP-430/OVK-TT-28 zo dňa 20. 04. 2010 bolo podľa § 206 odsek 1 Trestného poriadku vznesené obvinenie XXXXX pre prečin všeobecného ohrozenia podľa § 285 odsek 1, odsek 2, odsek 3 písmeno a) Trestného zákona  na skutkovom základe uvedenom vo výrokovej časti tohto uznesenia.

	Zo všetkých dôkazov, ktoré boli doposiaľ zadovážené vyšetrovateľom v prípravnom konaní, je možné dostatočne odôvodniť, že prečinu, ktorý je vyššie popísaný sa dopustil občan Rakúskej republiky XXXXX.

	Uznesením vyšetrovateľa Okresného riaditeľstva Policajného zboru v Trnave, odbor kriminálnej polície, oddelenie všeobecnej kriminality Trnava spisová značka ORP-430/1-OVK-TT-2008 zo dňa 03. 08. 2011 bolo podľa § 228 odsek 2 písmeno a) Trestného poriadku prerušené, pretože nebolo možné pre neprítomnosť obvineného vec náležite objasniť.

          Následne dňa 27. 06. 2012 Okresná prokurátorka v Trnave požiadala príslušný kompetentný úrad v Rakúskej republike o prevzatie trestného stíhania obvineného XXXXX, trestne stíhaného pre prečin všeobecného ohrozenia podľa § 285 odsek 1, odsek 2, odsek 3 písmeno a) Trestného zákona na vyššie uvedenom skutkovom základe. 

	Dňa 11. 02. 2015 boli na Okresnú prokuratúru Trnava doručené výsledky odovzdaného predmetného trestného stíhania, ktoré bolo XXXXX , prvým štátnym zástupcom štátneho zastupiteľstva Wiener Neustadt dňa 11. septembra, pod číslom konania 63 BAZ 208/13b pre § 170 odsek 1 StGB (rakúsky Trestný zákon) v zmysle § 190 riadok 1  StPO (rakúsky Trestný poriadok) právoplatne zastavené, pričom samostatné rozhodnutie o tom nebolo vydané. Dodávam, že výsledky predmetného trestného stíhania boli z Rakúskej republiky doručené bez súvisiaceho originálu vyšetrovacieho spisu. 

          Po doručení výsledkov odovzdaného trestného stíhania prokurátorka okresnej prokuratúry v Trnave vydala dňa 21. 04. 2015 uznesenie spisová značka 2Pv 404/08/2207, ktorým podľa § 228 odsek 5 Trestného poriadku rozhodla o pokračovaní v trestnom stíhaní obvineného XXXXX pre prečin všeobecného ohrozenia podľa § 285 odsek 1, odsek 2, odsek 3 písmeno a) Trestného zákona, pretože bolo potrebné vydať meritórne rozhodnutie v trestnom konaní vedenom na území Slovenskej republiky,  ktoré bolo pred odovzdaním trestného konania do Rakúskej republiky prerušené.

	Článok 35 Európskeho dohovoru o odovzdávaní trestného konania podpísaného dňa 15. mája 1972 v Štrasburgu upravuje dôsledky prevzatia trestného stíhania. Podľa odseku 1 tohto článku osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
a)	bola zbavená viny;
b)	uložená trest:
-	bol vykonaný alebo sa vykonáva, alebo
-	úplne alebo z jeho nevykonanej časti podliehal milosti alebo amnestii, alebo
-	nemôže už byť vykonaný vzhľadom na premlčanie;
c)	súd uznal obžalovaného za vinného a upustil od potrestania.

	Podľa § 9 písmeno g) Trestného poriadku trestné stíhanie nemožno začať, a ak už bolo začaté nemožno v ňom pokračovať a musí byť zastavené, ak tak ustanovuje medzinárodná zmluva. 

          Z citovaného článku 35 Európskeho dohovoru o odovzdávaní trestného konania vyplýva, že nie je možné pokračovať v trestnom stíhaní proti obvinenému XXXXX pre prečin všeobecného ohrozenia podľa § 285 odsek 1, odsek 2, odsek 3 písmeno a) Trestného zákona, preto je trestné stíhanie v Slovenskej republike podľa § 9 odsek 1 písmeno g) Trestného poriadku neprípustné a trestné stíhanie obvineného je potrebné zastaviť podľa § 215 odsek 1 písmeno d) Trestného poriadku.

	 Vzhľadom na vyššie uvedené som rozhodla tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Marcela Schmidtová
prokurátorka